送韓援赴闕
作者：田錫
朝代：宋

paragraphs: 逢君南浦落花時，送君南浦草離離。
離魂自與白雲斷，兩槳去時乘夕暉。
昔時漢家稱八使，登車便有澄清意。
吾皇宵旰念黎民，歌詠皇華遣使臣。
昭文館殿選學士，巡撫使名名號新。
二人分得淮南道，人自日邊來既早。
敷宣朝旨達君恩，淮陽父老私有言。
言逢太平歌且舞，利病達聰皆悉聞。
我昔南宮與西掖，後來謫宦爲遷客。
慶澤量移往單州，長淮塗次泊孤舟。
昌黎工部未相識，一見怡然如舊遊。
詩酒論交各相許，何如李白杜工部。
海上往來將月餘，煙波寄詩兼寄書。
書裏情深若江漢，詩中意重若瓊琚。
今說歸京忍輕別，別夜波光蕩明月。
若到朝廷話鄙夫，爲說子牟心戀闕。
闕下交游憶者誰，翰林蘇畢韓損之。
憑君與達相思意，夢向金鑾欵北扉。